stanford-oval/wikipedia huggingface dataset:
Pirkkalan työväentalo Toivo
Historia

Etelä-Pirkkalaan oli perustettu työväenyhdistys vuonna 1905. Hankalien kulkuyhteyksien vuoksi perustettiin Pirkkalankylään oma piiriosasto seuraavana vuonna. Tämä ei kuitenkaan tyydyttänyt jäseniä, vaan he päättivät erota vielä saman vuoden lopulla. Oma työväenyhdistys Toivo perustettiin tammikuussa 1907. Yhdistys liittyi Sosialidemokraattiseen puolueeseen vielä samassa kuussa. Jäseniä oli 56 ja lainakirjastossa 27 kirjaa. Heti perustamisen jälkeen yhdistys päätti hankkia oman talon ja aloitti rahankeruun talon rakentamiseksi. Sapalan tilan isännältä Julius Sandvikilta vuokrattiin tontti 50 vuodeksi Kranaatinmäen päältä. Alue tunnetaan nimellä Ropponen ja nimi Ropposten työväentalo esiintyy mm, kartoissa. Toinen nimi on Kranaatinmäki, joka oli Pirkkalankylän talojen mäkitupalaisten asuinaluetta. Tontin vuokraamisen yhteydessä ostettiin Sapalan vanha sauna, joka siirrettiin tontille tanssilavaksi. Tansseilla ja iltamilla kerrytettiin varoja talon rakentamiseen. Työväentalon rakentaminen alkoi 7. tammikuuta 1914 ja talo valmistui kaksi vuotta myöhemmin. Pääasiassa talkoilla rakennettu talo valmistui tanssilavan ympärille.
Työväentalo oli Punakaartin käytössä vuonna 1918 ja sisällissodan päätyttyä se takavarikoitiin. Talo saatiin takaisin vuonna 1919. Työväenyhdistys kunnosti rakennusta talkoilla ja jatkoi tanssien sekä iltamien järjestämistä. Yhdistys osti talon tontin keväällä 1920. Alun perin hirsirunkoinen rakennus vuorattiin laudoilla vuonna 1926 ja maalattiin punaiseksi. Samalla rakennettiin juhlasalin rankorakenteinen näyttämö, ravintola, keittiö, eteinen ja vaatesäiliö. Talon kuistit muutettiin vuonna 1932. Varoja kerättiin arpajaisilla, iltamilla ja keräyksillä jäsenistön keskuudesta.
Virkavalta kielsi iltamien pitämisen 1920-luvun lopulla, koska työväentalolla ei ollut putkaa. Yhdistys osti vanhan saunan naapurista vuonna 1928 ja teki siitä putkan. 1930-luvulla perheiltamia järjestettiin lähes kuukausittain. Vuosikymmenen lopulla taloon suunniteltiin laajennuksia, joista toteutui vain uuden näyttämön rakentaminen.
1940-luvulla työväentalon tansseihin kuljettiin kävellen, polkupyörällä, hevosella ja bussilla. Talolla pidettiin viikkokokouksia, voimisteltiin ja aloitettiin näytelmäharrastustoiminta. Myös painonnosto ja elokuvat keräsivät väkeä työväentalolle. Elokuvien jälkeen tanssittiin ja tansseja varten yhdistys hankki levysoittimen, kovaääniset sekä mikrofonin ja rakensi levyjen soittajalle pienen kopin näyttämön sivulle. Iltamissa ja äitienpäivänä esitetyt näytelmät olivat suosittuja ja näytelmäharrastus kukoisti 1940—1950-luvuilla. Työväenyhdistyksen näytelmäkerho Ropposet perustettiin vuonna 1978.
Rakennus

Talo sijaitsee Pirkkalan kylän historiallisessa maisemassa lähellä Tursiannotkon rautakautisia kaivauksia. Kallion ja kivipylväiden päälle rakennetussa hirsirunkoisessa talossa on peiterimavuoraus. Monien muutosten myötä rakennuksen alkuperäisyysaste on pieni. Taloa on kunnostettu talkoilla aina rahatilanteen salliessa. Ravintolaa laajennettiin julkisivun puolelle vuonna 1981. Tiloihin sijoitettiin myös eteinen ja vaatesäiliö. Taloa laajennettiin myös vuonna 1995, jolloin valmistuivat sisävessat ja pienempi kokoustila. Tällöin rakennuksen julkisivun puolelle tehtiin talon mittainen pulpettikattoinen kylkiäinen, jossa on ulko-ovien kohdalla kaksi vastaharjaa. Einon kamariksi nimetty kokoushuone kunnioittaa vuosikymmenien ajan työväenyhdistyksen kantavana voimana toimineen Eino Niemisen muistoa.
Nykytoiminta

Taloa vuokrataan ulkopuolisille kokous- ja juhlatilaisuuksiin ja siellä järjestetään tansseja ja erilaisia tapahtumia. Pirkkalan harrastajateatteri Pirha on esittänyt talolla useita näytelmiä.
Frognerin kirkko (Lillestrøm)

| Frognerin kirkko Frogner kirke |
| --- | --- |
 Kirkko vuonna 2007.
Sijainti:  Lillestrøm, Norja
Kirkkokunta:  Norjan kirkko
Hiippakunta:  Borgin hiippakunta
Rakentamisvuosi:  1925
Suunnittelija:  O. Stein
Materiaali:  puu
Istumapaikkoja:  350
Lisää rakennusartikkeleitaArkkitehtuurin teemasivulla
Frognerin kirkko (norj. Frogner kirke) on Lillestrømin kunnassa Norjassa sijaitseva puinen pitkäkirkko vuodelta 1925.
Aiheesta muualla

Kuvia tai muita tiedostoja aiheesta Frognerin kirkko (Lillestrøm) Wikimedia Commonsissa
Diklofenaakki

| --- | --- |

Diklofenaakki
Systemaattinen (IUPAC) nimi
2-[2-(2,6-dikloorifenyyli) aminofenyyli]etaanihappo
Tunnisteet
CAS-numero: 15307-86-5
ATC-koodi: M01AB05
PubChem CID: 3033
DrugBank: APRD00527
Kemialliset tiedot
Kaava: C14H11NCl2O2 
Moolimassa: 296,148 g/mol
Farmakokineettiset tiedot
Hyötyosuus: 100 %
Proteiinisitoutuminen: yli 99 %
Metabolia: hepaattinen, ei aktiivisia metaboliitteja
Puoliintumisaika: 1.2–2 tuntia (35 % lääkeaineesta menee enterohepaattiseen kiertoon)
Ekskreetio: biliaarinen, vain 1 % virtsassa
Terapeuttiset näkökohdat
Raskauskategoria:  A(AU) B (1st. and 2nd. trimenon), X (third trimenon)
Reseptiluokitus:  POM (UK)  Rx-only most preparations/countries. Limited OTC some countries
Antotapa: oraalinen, rektaalinen, lihaksensisäinen, suonensisäinen, topikaalinen
Diklofenaakki on tulehduskipulääke, jota käytetään tulehduksiin ja kuumeeseen. Suomessa myyntilupa on diklofenaakkia sisältävillä lääkevalmisteilla Diclomex, Diclomex Rapid, Dicuno, Motifene Dual, Voltaren, Voltaren Rapid, Voltared Retard, Solaraza, Diclofenac, Diclospray, Voltaren emulgel, Voltaren Forte, Dicloabak ja Voltaren Ophtha. Diklofenaakki rauhoittaa tulehduksellista kipua, vähentää kuumotusta, turvotusta, kipua ja liikearkuutta sekä alentaa kuumetta. Diklofenaakki vaikuttaa estämällä prostaglandiineja syntetisoivia syklo-oksigenaasientsyymejä (COX). Lääke on epäspesifi eli se vaikuttaa sekä COX-1- että COX-2-entsyymeihin. Valmistetta voidaan antaa usealla eri tavalla, joista tavallisimmat ovat oraalinen eli suun kautta ja kipugeeli.
Haittavaikutukset ympäristöön

Intia ja Nepal kielsivät diklofenaakin käytön karjaeläinten ähkyn hoitoon vuonna 2006, minkä jälkeen raatoja syövien ja lääkkeestä munuaisvian saaneiden korppikotkien 1990-luvun puolivälissä romahtaneet kannat elpyivät.
Diklofenaakki on Euroopan unionin tarkkailulistalla, koska se saastuttaa Itämerta. Haitallisia jäämiä on tavattu muun muassa sinisimpukoista sekä kaloista, joille sen on todettu aiheuttavan vaurioita sisäelimiin kuten kiduksiin, munuaiseen ja maksaan.
Kansainvälinen lintujensuojeluorganisaatio BirdLife International on ehdottanut diklofenaakin asettamista täyskieltoon eläinlääkinnässä, ja kantaan on yhtynyt myös Euroopan lääkevirasto vuonna 2014. Taustalla on se, että Euroopan maista Espanja tämän sallii, vaikka siellä on maanosan suurin korppikotkakanta.
Aiheesta muualla

Wikimedia Commonsissa on kuvia tai muita tiedostoja aiheesta .
KEGG: Diclofenac (englanniksi)
ChemBlink: Diclofenac (englanniksi)
Kipulääkkeet eli analgeetit
| --- | --- |
Tulehduskipulääkkeet:  asetyylisalisyylihappo |  deksibuprofeeni | diflunisaali |  diklofenaakki | etorikoksibi | flurbiprofeeni |  ibuprofeeni |  indometasiini |  ketoprofeeni | ketorolaakki | mefenaamihappo | meloksikaami |  naprokseeni | parekoksibi | piroksikaami | propyfenatsoni |  rofekoksibi |  selekoksibi | sulindaakki | tolfenaamihappo | valdekoksibi
Opioidit:  alfentaniili |  buprenorfiini |  dekstropropoksifeeni |  dihydrokodeiini |  endorfiini | etyylimorfiini |  fentanyyli |  heroiini |  hydrokodoni | hydromorfoni | karfentaniili |  kodeiini |  metadoni |  morfiini |  nalbufiini |  oksikodoni |  oksimorfoni | pentatsosiini |  petidiini | propoksifeeni |  remifentaniili |  sufentaniili |  tebaiini | tilidiini |  tramadoli
Muut:  parasetamoli |  kannabinoidit (lääkekannabis)
Virallinen kieli

Virallinen kieli on hallinnon määrittelemä kieli, jota käytetään lainsäädännössä ja virallisissa dokumenteissa sekä opetetaan kouluissa.
Valtion tai osavaltion tai muun alueen laki määrittelee kielen viralliseksi kieleksi. Joissakin maissa saattaa olla vahva de facto virallinen kieli, jolla lait annetaan ja yhteisiä asioita hoidetaan, mutta nämä eivät ole de jure virallisia ellei niitä erikseen ole sellaiseksi määritelty.
Kieltä, joka on virallisena kielenä vähintään yhdessä valtiossa, voidaan kutsua valtiokieleksi.
Käyttö

Valtion virallinen kommunikaatio käydään, hallintoelinten toiminta tapahtuu, ja julkaistut päätökset, mm. lainsäädäntö julkaistaan virallisella kielellä tai kielillä. Virallisen kielen asema voi tarkoittaa myös sitä että viralliseksi säädetyillä kielillä on mahdollista asioida viranomaisen kanssa, esimerkiksi oikeudenkäynnissä. Toisaalta voidaan määrätä että esim. kouluopetus tapahtuu vain valtion virallisella kielellä, jolloin se voi toimia assimilaation välineenä.
Viralliset kielet eri maissa

Noin puolella maailman maista on virallinen kieli, yksi tai useampia. Yhden virallisen kielen valtioita ovat mm. Albania, Liettua, Ranska (vaikkakin kansallisia kieliä on useampia) ja Saksa. Virallisesti kaksikielisiä valtioita ovat Suomen lisäksi esimerkiksi Kanada ja Irlanti. Joissakin valtioissa on useampia kansallisia kieliä, esimerkiksi Sveitsissä neljä ja Etelä-Afrikassa yksitoista. Useita virallisia kieliä on lisäksi sellaisilla mailla kuin Afganistan, Belgia, Bosnia ja Hertsegovina, Paraguay ja Valko-Venäjä.
Joissakin maissa, kuten Espanja, Irak ja Italia on yksi virallinen kieli, mutta joillakin tärkeillä alueilla sen rinnalla on muita virallisia kieliä. Joissakin valtioissa, muun muassa Yhdysvalloissa, ei ole virallista kieltä, mutta joissakin osavaltioissa on. Joissakin valtioissa virallista kieltä ei ole olemassa millään tasolla, tällainen maa on esimerkiksi Australia, ja tähän ryhmään kuului vuoteen 2009 asti myös Ruotsi.
Kolonialismin ja/tai neokolonialismin seurauksena joissakin Afrikan ja Oseanian valtioissa sekä Filippiineillä viralliset kielet (usein englanti tai ranska) eivät ole yleisimmin tai aina edes yleisesti puhuttuja. Toisaalta nationalismin seurauksena Irlannissa iiri on virallinen kieli vaikka sitä puhuu vain hyvin pieni osa väestöstä suurimman osan puhuessa toissijaista virallista kieltä eli englantia. Joissakin valtioissa kieli, jota erilaisissa tilanteissa käytetään, on merkittävä poliittinen kiistakapula.
Kansalliset ja muut kielet Suomessa

Suomessa perustuslain 17 § mukaan Suomen kansalliskielet ovat suomi ja ruotsi. Suomessa ei siis enää laissa käytetä termiä "virallinen kieli", mutta oikeusministeriön mukaan termi ”kansalliskieli” on siihen rinnastettavissa. Vanhassa hallitusmuodossa oli määräys virallisista kielistä. Ruotsin- ja suomenkielisten perustuslaillista oikeutta saada palveluita säädellään kielilaissa. Perustuslaki takaa saamelaisille, romaneille ja muille ryhmille oikeuden ylläpitää omaa kieltään ja kulttuuriaan. Viittomakielisien ja vammaisuuden vuoksi käännösapua tarvitsevien oikeudet turvataan myös lailla. Tarkemmin saamelaisten oikeudesta saada viranomaispalveluita omalla äidinkielellään säädetään saamen kielilaissa.
Kansainvälisten järjestöjen viralliset kielet

Afrikan unioni - arabia, englanti, portugali ja ranska
Amerikan valtioiden järjestö - englanti, espanja, portugali ja ranska
Euroopan unioni - bulgaria, englanti, espanja, hollanti, iiri, italia, kreikka, latvia, liettua, malta, portugali, puola, ranska, romania, ruotsi, saksa, slovakki, sloveeni, suomi, tanska, tšekki, unkari ja viro
Islamilainen konferenssi - arabia, englanti ja ranska
Kaakkois-Aasian valtioiden yhteistyöjärjestö - englanti
Organisation Internationale de la Francophonie - ranska
Latinalainen unioni - espanja, italia, katalaani, portugali, ranska ja romania
Maailman postiliitto - ranska
Nato - englanti ja ranska
Parlamenttienvälinen liitto - englanti ja ranska (Konferenssit simultaanitulkataan myös arabiaksi ja espanjaksi.)
Portugalinkielisten maiden yhteisö - portugali
Yhdistyneet kansakunnat - arabia, englanti, espanja, kiina, ranska ja venäjä
Nayef Aguerd

| 0 | 1 | 2 | 3 |
| --- | --- | --- | --- |

Henkilötiedot
Syntymäaika: 30. maaliskuuta 1996 (ikä 28)
Syntymäpaikka: Kenitra, Marokko
Pelipaikka: keskuspuolustaja
Pituus: 188 cm
Seura
Seura:  Real Sociedad  (lainalla West Hamista)
Pelinumero: 21
Junioriseurat
–2013:  Mohammed VI Academy
Seurat
| Vuodet | Seura | O | (M) |
| 2013–2018 |  FUS Rabat | 72 | (5) |
| 2018–2020 |  Dijon | 25 | (4) |
| 2020–2022 |  Rennes | 66 | (5) |
| 2022– |  West Ham | 39 | (3) |
| 2024– | →  Real Sociedad | 5 | (0) |
Maajoukkue
| 2015 |  Marokko U20 | 1 | (?) |
| 2015 |  Marokko U23 | 4 | (0) |
| 2016− |  Marokko | 51 | (1) |
 Seurajoukkueuran tilastot kattavat vain kansalliset sarjat, päivitetty 18. lokakuuta 2024.  Maajoukkueuran tilastot päivitetty 18. lokakuuta 2024.
Nayef Aguerd (arab. نايف أكرد‎, Nāyif Akard, s. 30. maaliskuuta 1996 Kenitra, Marokko) on marokkolainen jalkapalloilija, pelipaikaltaan keskuspuolustaja. Hän edustaa Espanjan Primera Divisiónissa pelaavaa Real Sociedadia lainalla Englannin Valioliigan West Ham Unitedista ja kuuluu myös Marokon jalkapallomaajoukkueeseen.
Seurajoukkueura

Aguerd pelasi nuoruudessaan Mohammed VI Academyssa. Vuosina 2013−2018 hän edusti Marokon pääsarjaseura FUS Rabatia, jossa pelasi 72 Botolan ottelua ja teki viisi maalia. FUS:n voittaessa Marokon-mestaruuden kaudella 2015−2016 hän viimeisteli pelaamissaan 18 ottelussa kaksi maalia. Afrikan Mestarien liigassa hän pelasi seuraavalla kaudella kaksi ottelua ja teki yhden maalin.
Aguerd siirtyi 1,6 miljoonan euron siirtosummalla ranskalaiseen Dijoniin kesällä 2018. Hän pelasi seurassa kahden kauden aikana 25 Ligue 1:n ottelua ja teki neljä maalia. Hän siirtyi saman sarjan Rennesiin neljällä miljoonalla eurolla kesällä 2020, ja pelasi kahdessa kaudessa 66 Ranskan pääsarjaottelua, joissa viimeisteli viisi maalia. Mestarien liigassa hän pelasi neljä ottelua.
Aguerd siirtyi Englannin Valioliigan West Hamiin 35 miljoonan euron siirtosummalla kesällä 2022. Hän oli debyyttikaudellaan loukkaantumisen vuoksi sivussa kentiltä lokakuun loppuun saakka. Kaikkiaan hän pelasi 18 valioliigaottelua ja teki kaksi maalia. West Hamin voittamassa Konferenssiliigassa hän pelasi kahdeksan ottelua avauskokoonpanossa, loppuottelu mukaan lukien. Kaudella 2023–2024 hän pelasi Valioliigassa 21 ottelua, kaikki avauskokoonpanossa, ja teki yhden maalin. Helmikuun jälkeen hän pelasi vain kaksi liigaottelua. Eurooppa-liigassa pelaamissaan kuudessa ottelussa hän teki yhden maalin.
Elokuussa 2024 Aguerd siirtyi West Hamista espanjalaiseen Real Sociedadiin kauden 2024–2025 kattavalla lainasopimuksella.
Maajoukkueura

Aguerd pelasi ensimmäisen ottelunsa Marokon jalkapallomaajoukkueessa Albaniaa vastaan elokuussa 2016. Hän pelasi vuoden 2018 African Nations Championship -turnauksessa neljä ottelua Marokon hopeajoukkueessa. Ensimmäisen maaottelumaalinsa hän viimeisteli MM-karsintaottelussa Sudania vastaan syyskuussa 2021. Hän pelasi täyden peliajan Marokon kaikissa viidessä ottelussa vuonna 2022 järjestetyissä Afrikan-mestaruuskilpailuissa. Qatarin MM-kilpailuissa 2022 Marokko selviytyi kaikkien aikojen ensimmäisenä afrikkalaismaana MM-kilpailujen välieriin ja Aguerd oli avauskokoonpanossa Marokon neljässä ensimmäisessä ottelussa mutta loukkaantui neljännesvälierän varsinaisen peliajan loppupuolella eikä pelannut turnauksessa enää sen jälkeen. Afrikan-mestaruuskilpailuissa 2023 hän pelasi Marokon kaikki neljä ottelua. Kaikkiaan hän on juhannukseen 2024 mennessä pelannut 47 maaottelua ja tehnyt yhden maalin.
Strømmenin kirkko

| Strømmenin kirkko Strømmen kirke |
| --- | --- |

Sijainti:  Lillestrøm, Norja
Kirkkokunta:  Norjan kirkko
Hiippakunta:  Borgin hiippakunta
Rakentamisvuosi:  1929
Suunnittelija:  O. Olson
Materiaali:  kivi
Istumapaikkoja:  260
Lisää rakennusartikkeleitaArkkitehtuurin teemasivulla
Strømmenin kirkko (norj. Strømmen kirke) on Lillestrømin kunnassa Norjassa sijaitseva kivinen pitkäkirkko vuodelta 1929.
Aiheesta muualla

Kuvia tai muita tiedostoja aiheesta Strømmenin kirkko Wikimedia Commonsissa
Kopi luwak

Sivettikissa ruokailemassa.
Kopi luwak eli sivettikissakahvi valmistetaan kahvipavuista, jotka kulkevat sivettikissan ruoansulatuskanavan läpi. Kopi luwak on yksi maailman kalleimmista kahvilaaduista.
Tuotanto

Kopi luwakia tuotetaan nykyisin häkkitarhoissa, joista sitä saadaan arvioiden mukaan yli 50 tonnia vuodessa. Villeistä sivettikissoista papuja saadaan 250–500 kg vuodessa.
Valmistus

Indonesiankielinen sana kopi tarkoittaa kahvia ja luwak sivettikissaa. Kopi luwak valmistuu, kun sivettikissoihin kuuluva musanki syö kahvinmarjoja. Sivettikissa ei voi sulattaa kovia papuja, vaan ne kulkeutuvat ruoansulatuselimistön läpi sivettikissan ulosteeseen. Sivettikissan ulosteessa pavut näkyvät selvästi, ja ne noukitaan ulosteesta. Poimitut pavut pestään ja myydään eteenpäin. Kahvipavut paahdetaan ja jauhetaan ennen kahvijuoman valmistamista.
Aromi

Sivettikissan suoliston läpi kulkeminen, vatsahapot ja ruoansulatusentsyymit tuottavat kahvipapuihin omalaatuisen aromin. Maussa kerrotaan olevan vivahteita suklaasta tai karamellista. Johtuen erikoisesta tavasta, jolla kahvi syntyy, sen pavuista maksetaan hyvin kallista kilohintaa: 100 grammaa maksaa noin 30 euroa. Kupillinen niistä tehtyä espressoa voi maksaa 50 puntaa. Vuonna 2012 tätä kahvia myytiin Suomessa noin 300 euron kilohintaan.
Kritiikki

Vuonna 2013 PETA julkaisi tutkimuksen, jonka mukaan kahvintuottajat kohtelevat sivettikissoja huonosti. Eläimillä ei ollut tarpeeksi liikkumatilaa, ja ne olivat aliravittuja.
Aiheesta muualla

Wikimedia Commonsissa on kuvia tai muita tiedostoja aiheesta .
Kahvinpapuja sivettikissan ulosteissa
Makrohistoria

Makrohistoria etsii suuria, pitkän aikavälin trendejä maailmanhistoriassa, etsii perimmäisiä kuvioita vertailemalla läheisiä yksityiskohtia. Esimerkiksi makrohistoriallinen tutkimus voisi tutkia japanilaista feodalismia ja eurooppalaista feodalismia päättääkseen, ovatko feodaaliset rakenteet välttämättömiä tuloksia tietyin edellytyksin. Makrohistorialliset tutkimukset usein "olettavat, että makrohistorialliset prosessit toistuvat selitettävissä ja ymmärrettävissä muodoissa".
Kristillinen kirjallisuuspalkinto

| Kristillinen kirjallisuuspalkinto Christian Book Award |
| --- | --- |
Palkitaan:  Vuoden kristillinen kirja.
Palkinnon antaja:  Evangelical Christian Publishers Association
Maa:   Yhdysvallat
Ensimmäinen palkinto:  1978
Virallinen internet-sivu
Kristillinen kirjallisuuspalkinto (engl. Christian Book Award,  aik. Gold Medallion Book Award) on  korkealaatuiselle kristilliselle kirjallisuudelle myönnetty palkinto. Palkinto on yksi alan vanhimmista ja arvostetuimmista. Palkinnon myöntää Evangelical Christian Publishers Association. Kristillinen kirjallisuuspalkinto myönnetään 12 kategoriassa: Raamattu, Raamatun hakuteokset, raamatuntutkimus, palvelutyön apuvälineet, elämäkerrat ja muistelmat, kristillinen elämä, usko ja kulttuuri, hartaus ja lahja, lastenkirjallisuus, nuorten kirjallisuus sekä uusi kirjailija. Lisäksi ehdokkaiden joukosta valitaan yksi vuoden kristillinen kirja.
Kristillinen kirjallisuuspalkinto on myönnetty vuodesta 1978 lähtien. Kunkin kategorian voittaja julkistetaan ja palkitaan ECPA:n palkintojuhlassa, joka järjestetään ECPA:n johtajien huippukokouksen yhteydessä vuosittain keväällä. Palkinto tunnettiin vuosina 1978–2005 nimellä Gold Medallion Book Award.
Stortorget (Malmö)

Käännös suomeksi
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: sv:Stortorget, Malmö
Stortorget kesällä 2008
Stortorget talvella 2005
Stortorget on tori Malmön kaupungissa Ruotsissa. Toria alettiin rakentaa vuonna 1538 Pyhän Hengen luostarin purkutöiden yhteydessä, ja noin 70 prosenttia nykyisestä torista sijaitsee entisen luostarin ja sen hautausmaan alueella. Eräässä vuodelta 1542 peräisin olevassa ilmoituksessa aukiota kutsuttiin "uudeksi toriksi". Torin itälaidalla sijaitsee komea Malmön raatihuone, joka otettiin käyttöön vuonna 1547. Tuolloin raatihuone oli Pohjoismaiden suurin. Torin tuntumassa sijaitsee myös Skånen läänin maaherran virka-asunto.
Muita tunnettuja rakennuksia torin laidalla ovat muun muassa Jörgen Kockin talo (Kockska huset), hotelli Kramer ja apteekki Apoteket Lejonet.
Torin keskellä sijaitsee kuningas Kaarle X Kustaan ratsastajapatsas, jonka on tehnyt John Börjeson. Patsas syntyi vuoden 1896 Malmön teollisuus- ja käsityönäyttelyn yhteydessä. Patsashankkeen alkuunpanijoista tärkeimpiä olivat lehtimies ja poliitikko Carl Herslow sekä historian professori Martin Weibull.
Stortorgetilla on ollut merkittävä rooli Malmön historiassa, mutta kaupungin raitioteiden sähköistämisen jälkeen se on menettänyt keskeisimmän aukion asemansa Kustaa Aadolfin torille.
Stortorgetilla liikennöivät ensin hevosraitiovaunut vuosina 1887–1907, sitten hevosbussit vuosina 1898–1907 ja lopulta sähköiset raitiovaunut vuosina 1906–1957.
| --- | --- |
Stortorget vuonna 1857 taiteilijan päiväyksen mukaan : Kaarle X Kustaa
Arber Xhekaj

| Arber Xhekaj |
| --- | --- |

Henkilötiedot
Syntynyt: 30. tammikuuta 2001 (ikä 23) Hamilton, Ontario, Kanada
Kansalaisuus:   Kanada  Tšekki
Jääkiekkoilija
Pelipaikka:  puolustaja
Maila:  vasen
Pituus:  193 cm
Paino:  108 kg
Seura
Seura:  Montreal Canadiens
Sarja:  NHL
Pelinumero:  72
Pelaajaura
Pääsarjaura:  2019–
Arber Xhekaj (alb. Arbër Xhekaj; s. 30. tammikuuta 2001) on kanadalais-tsekkiläinen jääkiekkoilija, joka edustaa NHL-joukkue Montreal Canadiensia. Xhekaj’ta ei koskaan varattu NHL:ään, vaan hän teki sopimuksen Canadiensin kanssa vapaana agenttina lokakuussa 2021. Heinäkuussa 2024 Xhekaj solmi Canadiensin kanssa kaksivuotisen ja yhteensä 2,6 miljoonan dollarin arvoisen jatkosopimuksen.
Xhekaj on isänsä puolelta Kosovon albaani ja äitinsä puolelta tšekkiläistä syntyperää.
Arber Xhekaj’n nuorempi veli Florian on myös Canadiensin sopimuspelaaja ja pelaa kaudella 2024–2025 AHL:n Laval Rocketissa.
Afrikanistiikka

Afrikanistiikka on monitieteinen tutkimusala, joka paneutuu afrikkalaisuuden, Afrikan maantieteen, historian, kirjallisuuden ja kulttuurin tutkimiseen.
Suomalaisen afrikanistiikan perinne on syntynyt lähes yksinomaan lähetystyön ohessa. Vuosina 1902–2001 Suomessa tehtiin yksi afrikanistiikan alan väitöskirja, ja se julkaistiin vuosituhannen vaihteessa.
Whig-historia

Whig-historia on brittiläistä historiankirjoitusta 1800-luvulla hallinnut suuntaus, joka painotti ja ylikorosti liberaalin yhteiskuntajärjestyksen kehittymisen merkitystä Englannin historiassa. Tulkinta myötäili liberaalin whig-puolueen näkemyksiä. Whig-historian näkökulmasta keskeistä maan historiassa oli vuosien 1688–1689 mainiosta vallankumouksesta käynnistynyt liberaali kehitys ja parlamentin aseman vahvistuminen. Whig-historioitsijat korostivat yleensä myös anglosaksisten kansojen kehittyneisyyttä muuhun maailmaan nähden. Tunnettuja whig-historioitsijoita olivat muun muassa Henry Hallam ja Thomas Macaulay, joista varsinkin Macaulay näki Englannin historian ”edistyksen historiana”. Myöhemmin whig-tulkinnan hallitsevuuden on katsottu vääristäneen brittiläistä historiankirjoitusta ja tuottaneen tieteellisen historiantutkimuksen näkökulmasta kyseenalaisia tuloksia. Ajan merkittävimmät brittiläiset historioitsijat olivat akateemisen maailman ja yliopistojen ulkopuolella toimineita harrastelijoita, usein virkamiehiä, poliitikkoja, sotilaita, oikeusoppineita tai pappeja.
Whig-historiaa arvosteli voimakkaasti Herbert Butterfield vuonna 1931 julkaisemassaan esseessä "The Whig Interpretation of History". Hänen mukaansa sen keskeinen virhe oli pyrkimys tiivistää pitkien kehitysjaksojen merkitys ylhäältäpäin tarkastellen ja nykyhetken kautta tulkittuna.